**Ministru kabineta un Latvijas Pašvaldību savienības**

**vienošanās un domstarpību**

**PROTOKOLS**

|  |  |  |
| --- | --- | --- |
| Rīgā |  | 2016.gada \_\_\_.septembrī |
|  |  |  |

**I. daļa Ministru kabineta un Latvijas Pašvaldību savienības**

 **vienošanās un domstarpības par vidējā termiņa**

**2017. -2019.gadam budžeta ietvaru**

Saskaņā ar Likuma par budžetu un finanšu vadību 16.2 panta septīto daļu, Ministru kabinets un Latvijas Pašvaldību savienība vienojas protokolā iekļaut sadaļu par vidēja termiņa budžetu (2017.-2019.gads), izskatot sekojošus jautājumus:

1. **Par pašvaldību budžetu ieņēmumiem vidējā termiņā (2017. – 2019.gads)**

**Latvijas Pašvaldību savienības viedoklis:**

Atbilstoši Eiropas vietējo pašvaldību hartai nodrošināt pašvaldībām pastāvīgu, stabilu, prognozējamu un funkcijām un pienākumiem atbilstošu ieņēmumu bāzi.

Ja nodokļu politikā tiek veiktas izmaiņas, kas samazina pašvaldību ieņēmumu bāzi, vai pašvaldībām tiek noteikti jauni pienākumi / atbildības jomas vai paplašinātas esošās, kas prasa papildu resursus, vai pašvaldībām palielinās izdevumi valdības lēmumu rezultātā, negatīvā fiskālā ietekme pašvaldību budžetiem pilnībā tiek kompensēta.

**Ministru kabineta viedoklis:**

Pašvaldībām tiek nodrošināta pastāvīga, stabila, prognozējama un funkcijām un pienākumiem atbilstoša ieņēmumu bāze pie iedzīvotāju ienākuma nodokļa (IIN) ieņēmumu sadalījuma pašvaldību budžetiem 80% un valsts budžetā attiecīgi 20% apmēra.

|  |  |  |  |
| --- | --- | --- | --- |
| **Gads**  | **2017.** | **2018.** | **2019.** |
| **%**  |
|  Valsts budžetā ieskaitāmā IIN daļa  | *20* | *20* | *20* |
|  Pašvaldību budžetos ieskaitāmā IIN daļa | *80* | *80* | *80* |

**Puses vienojas:**

Paredzēt, ka no 2019.gada pašvaldību īpatsvara koeficientu kopējos sadales kontā ieskaitītajos iedzīvotāju ienākuma nodokļa ieņēmumos rēķina no faktiski iemaksātās nodokļa summas, neatņemot IIN atmaksas saistībā ar diferencētā neapliekamā minimuma ieviešanu.

**2. Par pašvaldību aizņēmumiem vidējā termiņā (2017. – 2019.gads)**

**Puses vienojas:**

Sagatavojot gadskārtējā valsts budžeta likuma projektu, Finanšu ministrijai sadarbībā ar Latvijas Pašvaldību savienību fiskāli atbildīgi:

1. izvērtēt iespējamo pašvaldību aizņēmumu kopējo limitu un noteikt optimālākos nosacījumus pašvaldību aizņēmumu saņemšanai, nepārsniedzot vidējā termiņā noteikto pašvaldību aizņēmumu kopējo pieļaujamo palielinājumu.
2. izvērtēt iespējamo pašvaldību galvojumu kopējo limitu un noteikt optimālākos nosacījumus pašvaldību galvojumu sniegšanai, nepārsniedzot vidējā termiņā noteikto pašvaldību galvojumu kopējo pieļaujamo palielinājumu.
3. izvērtēt iespējas paplašināt izņēmuma gadījumus, kādos pašvaldībām ir tiesības uzņemties ilgtermiņa saistības atbilstoši likuma “Par pašvaldību budžetiem” 22.pantam.

**3. Nozaru ministriju jautājumi vidējā termiņā (2017.-2019.gads)**

**Izglītības un zinātnes ministrijas jomā:**

**Latvijas Pašvaldību savienības viedoklis:**

Lai nodrošinātu vienlīdzīgu pieeju pedagogu atalgojumam un radītu vienotu atalgojuma sistēmu un aprēķina pieeju visām pedagogu grupām (pirmsskolas izglītības iestāžu pedagogiem, interešu izglītības pedagogiem u.c.), visas pedagogu amata algas vidējā termiņā nodrošināt no valsts budžeta.

**Ministru kabineta viedoklis:**

2016.gada 5.jūlijā tika pieņemti MK noteikumi “Pedagogu darba samaksas noteikumi”, kas paredz, ka no valsts budžeta līdzekļiem pedagogu darba samaksas reformas ieviešanai tiek nodrošināti 2017.gadā 47, 2 milj. *euro*, 2018.gadā 52,5 milj. *euro* un 2019.gadā 56,1 milj. *euro*.

Saskaņā ar Izglītības likumu, valsts nodrošina pedagogu, kas īsteno bērnu no piecu gadu vecuma izglītošanu, darba samaksu (gan pašvaldību, gan privātajās izglītības iestādēs). Pārējo pedagogu, kas īsteno pirmsskolas izglītības programmas pašvaldības izglītības iestādēs, darba samaksa, tiek nodrošināta no pašvaldības budžeta. No valsts budžeta mērķdotācijas tiek nodrošināts finansējums arī pirmsskolas pedagogiem, kuri strādā speciālajās pirmsskolas izglītības iestādēs vai grupās.

# L**atvijas Pašvaldību savienības viedoklis**:

# Valsts izglītības sistēmā saglabāt internātskolas kā skolu tipu, izvērtējot internātskolu tīklu un to finansēšanas nosacījumus. Internātskolu darbību nodrošināt no valsts budžeta līdzekļiem.

# **Ministru kabineta viedoklis:**

Izglītības un zinātnes ministrijas izveidotai darba grupai, kurā piedalās arī Latvijas Pašvaldību savienības deleģēti pārstāvji, līdz 2016.gada 31.decembrim izvērtēt internātskolu attīstības iespējas un iespējamos risinājumus internātskolu finansēšanai turpmākiem gadiem.

**Latvijas Pašvaldību savienības viedoklis:**

Līdz 2017.gada 1.martam izvērtēt pašvaldību speciālo pirmsskolas izglītības iestāžu tīklu un to finansēšanas nosacījumus. Paredzēt valsts budžeta finansējumu pašvaldību speciālo pirmsskolas izglītības iestāžu darbības nodrošināšanai.

**Ministru kabineta viedoklis:**

No valsts budžeta tiek nodrošināts finansējums pašvaldību padotībā esošo speciālo pirmsskolas izglītības iestāžu pedagogu darba samaksai un valsts sociālās apdrošināšanas obligātajām iemaksām. Izglītības zinātnes ministrija sadarbībā ar attiecīgajām pašvaldībām var izvērtēt turpmāko speciālo pirmsskolas izglītības iestāžu attīstības iespējas.

**Puses vienojas:**

Izglītības iestāžu darbības un pedagogu atalgojumu ietekmējošos normatīvo aktu projektus Izglītības un zinātnes ministrijai izstrādāt ne vēlāk kā līdz tekošā gada 31.maijam.

**Satiksmes ministrijas jomā:**

**Puses vienojas:**

Saskaņā ar Valdības rīcības plānu Satiksmes ministrijai izstrādāt un iesniegt izskatīšanai Ministru kabinetā priekšlikumus autoceļu infrastruktūras uzturēšanas un attīstības finansēšanas modelim, lai apturētu autoceļu pakāpenisku sabrukumu un lai sekmētu to turpmāku attīstību.

**Puses vienojas:**

Satiksmes ministrijai līdz 2016.gada 1.novembrim aktualizēt “Valsts autoceļu sakārtošanas programmu” un izstrādāt prognozējamu finansējumu plānu autoceļu nozarei 2017.-2023.gadiem atbilstoši Nacionālā attīstības plāna, Transporta attīstības pamatnostādnēs 2014.-2020.gadam definētajiem mērķiem, ka arī Valsts autoceļu programmas finansējumam. Aktualizējot Valsts autoceļu sakārtošanas programmu, Satiksmes ministrijai sadarboties ar plānošanas reģioniem, izvērtējot nepieciešamību sakārtot tos autoceļus, kas funkcionāli ir saistīti ar izglītības iestāžu reorganizācijas rezultātā mainīto transporta plūsmu un regularitāti, finansējuma pieaugumu novirzīt valsts vietējo un reģionālo autoceļu sakārtošanai.

**Vides aizsardzības un reģionālās ministrijas jomā:**

**Latvijas Pašvaldības savienības viedoklis:**

Ministru kabineta 2013.gada 16.aprīļa noteikumu Nr.207 „Kārtība, kādā pašvaldībām piešķir mērķdotācijas investīcijām, kā arī to izlietošanas un uzraudzības kārtība” izpildei ik gadu paredzēt valsts budžeta mērķdotāciju pašvaldībām uzņēmējdarbības atbalstam 10 milj. *euro* apmērā.

**Ministru kabineta viedoklis:**

Pašvaldībām ir iespēja saņemt Eiropas Savienības finansējumu:

1. Uzņēmējdarbības atbalstam atbilstoši Ministru kabineta 2015.gada 13.oktobra noteikumiem Nr.593 “Darbības programmas "Izaugsme un nodarbinātība" 3.3.1. specifisko atbalsta mērķa "Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām” īstenošanas noteikumi”; .
2. Teritoriju revitalizācijai reģenerējot degradētās teritorijas atbilstoši pašvaldību attīstības programmām, nodrošinot videi draudzīgu un vides ilgtspēju veicinošu teritoriālo izaugsmi un jaunu darba vietu radīšanu, atbilstoši Ministru kabineta 2015.gada 10.novembra noteikumiem Nr.645 “Darbības programmas "Izaugsme un nodarbinātība" 5.6.2. specifisko atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām".

**Latvijas Pašvaldību savienības viedoklis:**

Latvijas Pašvaldību savienība turpina uzturēt prasību par valsts budžeta finansējuma piešķiršanu pašvaldībām jūras piekrastes joslas apsaimniekošanai.

2015.gada 1.janvārī stājās spēkā “Zemes pārvaldības likums”, kas nodod pašvaldību valdījumā un apsaimniekošanā valsts īpašumā esošās piekrastes un publiskos ūdeņus. Pēc pašvaldību sniegtās informācijas, pašvaldības 2015.gadā piekrastes publisko ūdeņu – piekrastes joslas, pludmales – apsaimniekošanai iztērēja – 1 ,77 milj. *euro*, bet pašvaldību izdevumi kopā ar attīstības izmaksām bija 2,2 milj. *euro*.

Likuma par budžetu un finanšu vadību 41. panta ceturtā daļa nosaka: “(4) Ja pašvaldības darbojas kā valsts pārstāvji, valsts pilnībā sedz to izdevumus. Pēc valsts budžeta pieņemšanas finanšu saistības pašvaldību budžetiem nedrīkst uzlikt, ja nav norādīti līdzekļu avoti, kurus valsts piešķīrusi šo saistību izpildei.”

Nodrošināt valsts budžeta finansējumu pašvaldībām jūras piekrastes joslas apsaimniekošanai.

**Ministru kabineta viedoklis:**

Līdz ar Zemes pārvaldības likuma spēkā stāšanās dienu (2015.gada 1.janvāris) pašvaldības ir valdītājs tās administratīvajā teritorijā esošajiem publiskajiem ūdeņiem un pašvaldībām ir tiesības šīs zemes vienības lietot, iegūt no tām visus iespējamos labumus un ar tām rīkoties, tajā skaitā tiesības šos publiskos ūdeņus iznomāt normatīvajos aktos noteiktajā kārtībā, lai gūtu ienākumus to apsaimniekošanai un labiekārtošanai. Līdz ar to būtu veicināma publisko ūdeņu izmantošana, tādējādi gūstot līdzekļus, kurus varētu izlietot šo teritoriju uzturēšanā.

**II. daļa Ministru kabineta un Latvijas Pašvaldību savienības**

**vienošanās un domstarpības par 2017.gada budžetu**

Saskaņā ar likuma „Par pašvaldībām” 86.pantu, likuma „Par pašvaldību budžetiem” 13.pantu un Ministru kabineta 2004.gada 6.jūlija noteikumiem Nr.585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par gadskārtējo budžetu (2017.gads), izskatot sekojošus jautājumus:

**1. Nodokļu ieņēmumi**

**Puses vienojas:**

Kopumā atbalstīt nodokļu ieņēmumus, kas tiek ieskaitīti pašvaldību budžetos 2017.gadā atbilstoši protokola 1.pielikumā minētajam apmēram.

**Latvijas Pašvaldību savienības viedoklis:**

2017.gadā būtisku izdevumu pieaugumu pašvaldību budžetā radīs darba samaksas palielinājums pirmsskolas izglītības iestāžu pedagogiem atbilstoši jaunajiem pedagogu darba samaksas noteikumu nosacījumiem. Pēc pašvaldību provizoriskajiem aprēķiniem, pašvaldībām papildu tikai šim mērķim būs jānovirza vairāk kā 20 milj. *euro*. Nozīmīgu budžeta izdevumu palielinājumu pašvaldībām radīs arī minimālās mēneša darba algas pieauguma un minimālās obligātās sociālās apdrošināšanas iemaksas nodrošināšana pašvaldību darbiniekiem, tai skaitā arī nodrošinot, lai kvalificētajiem speciālistiem noteiktais mēnešalgu apmērs nebūtu vienāds vai ļoti tuvs mazkvalificētu darbinieku mēnešalgām.

Lai mazinātu lēmumu negatīvo fiskālo ietekmi uz pašvaldību budžetu, uzskatām, ka 2017.gadā iedzīvotāju ienākuma nodokļa ieņēmumi starp pašvaldībām un valsti sadalāmi proporcijā 81% un 19%.

**Ministru kabineta viedoklis:**

Noteikt kopējo IIN prognozi 2017.gadam **1 640,1** **milj. *euro*.**

IIN prognozes sadalījumu pašvaldību un valsts budžetā noteikt attiecīgi 80% / 20% apmērā. Ieņēmumus pašvaldību budžetos no IIN 2017.gadā prognozēt **1 312,1 milj. *euro*** apmērā.

**Latvijas Pašvaldību savienības viedoklis:**

Pašvaldībām tiek garantēti iedzīvotāju ienākuma nodokļa ieņēmumi 100% apmērā no plānotā, vienlaikus nodrošinot stabilu un prognozējamu IIN ieņēmumu plūsmu pašvaldību budžetā ceturkšņu / mēnešu griezumā: 1.ceturksnī – 22%, 2.ceturksnī – 24%, 3.ceturksnī – 26%, 4.ceturksnī – 28%.

**Ministru kabineta viedoklis:**

Pašvaldībām tiek garantēti IIN ieņēmumi 100% apmērā no plānotā ar nosacījumu, ka tiek noteikts IIN prognozēto ieņēmumu procentuālais sadalījums pa ceturkšņiem šādā apmērā: I ceturksnī – 22%, II ceturksnī – 23%, III ceturksnī – 27%, IV ceturksnī – 28%.

Finanšu ministrija līdz nākamā mēneša 10. datumam izvērtē faktisko IIN ieņēmumu izpildi par iepriekšējo mēnesi salīdzinājumā ar prognozēto atbilstoši minētajam procentuālajam sadalījumam (viena trešā daļa no ceturkšņa prognozes). Gadījumā, ja tiek konstatēta IIN ieņēmumu neizpilde (no gada sākuma), ar finanšu ministra atļauju to kompensē no valsts pamatbudžetā ieskaitāmās IIN daļas. Ja pašvaldībām tiek izmaksāta kompensācija, bet turpmākajā periodā prognoze pārpildās, Finanšu ministrijai ir tiesības no pārpildes ieturēt izmaksāto kompensāciju un atdot to valsts budžetam.

**2. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem atbilstoši protokola 2.pielikumā minētajam apmēram.

**3. Pašvaldību aizņēmumi, galvojumi un ilgtermiņa saistības**

**Puses vienojas:**

Lai pašvaldībām garantētu aizņēmumu resursu operatīvu pieejamību (pēc iepirkumu procedūras noslēgšanās) pie pieejamā aizņēmuma limita ir ļoti ierobežotas iespējas paplašināt esošos aizņēmuma mērķus ar jauniem mērķiem. Turklāt pašvaldībām tiek dotas papildu iespējas, kas rada ietekmi uz gadskārtējo kopējo aizņēmuma limitu:

* saņemt vidējā termiņa aizņēmumus noteiktajiem mērķiem
* pagarināt piešķirtā aizņēmuma neizņemtās daļas izsniegšanas termiņu;
* atlikt aizņēmuma pamatsummas maksājumus līdz 3 gadiem;
* veikt izmaiņas noslēgtajos aizdevuma līgumos, ja tam ir ekonomisks pamatojums.

Lai nodrošinātu fiskāli atbildīgu pašvaldību uzņemto saistību (aizņēmumi, galvojumi, ilgtermiņa saistības) politiku un garantētu finanšu resursu pieejamību ik vienai pašvaldībai:

1. Saglabāt 2016.gadā noteiktos mērķus un nosacījumus pašvaldību aizņēmumiem un citām ilgtermiņa saistībām.
2. Papildināt 2016.gadā noteiktos aizņēmuma mērķus ar jauniem mērķiem:
3. Investīciju projektu dokumentācijas (tehniskā projekta) izstrāde.
4. Mežaparka Lielās estrādes rekonstrukcija (atbilstoši Ministru kabineta 2016. gada 2. augusta rīkojumam Nr.433 (prot. Nr.38  34. §) “Par konceptuālo ziņojumu "Par Mežaparka Lielās estrādes Ostas prospektā 11, Rīgā, būvniecību").
5. kultūras iestāžu investīciju projektiem ar pašvaldības budžeta faktisko līdzfinansējuma apmēru ne mazāk kā 40%
6. Atcelt ierobežojumus (mērķus) pašvaldību galvojumu sniegšanai par savu kapitālsabiedrību aizņēmumiem investīciju projektu īstenošanai.

Pie pašvaldībām noteiktā ikgadējā pieļaujamā aizņēmumu saistību palielinājuma 118 milj. *euro* atcelt aizņēmuma mērķus ir iespējams, ja jaunus investīciju projektus (izņemot Eiropas Savienības un pārējās ārvalstu finanšu palīdzības līdzfinansēto projektus) pašvaldības īsteno ar būtisku pašvaldības budžeta līdzfinansējumu.

**4. Pašvaldību finanšu izlīdzināšana**

**Latvijas Pašvaldību savienības viedoklis:**

Pagarināt Pašvaldību finanšu izlīdzināšanas likumā noteikto pārejas periodu, paredzot, ka 2017.- 2019.gada periodā nevienai pašvaldībai plānotie izlīdzinātie ieņēmumi nav mazāki par plānotajiem izlīdzinātajiem ieņēmumiem 2016.gadā. Šim mērķim Valsts budžeta likumā un Vidēja termiņa budžeta ietvara likumā paredzēt papildu valsts budžeta dotāciju pašvaldībām.

**Ministru kabineta viedoklis:**

Sākot ar 2016.gadu, pašvaldību finanšu izlīdzināšanas aprēķins tiek veikts atbilstoši jaunajam Pašvaldību finanšu izlīdzināšanas likumam, kurš nodrošina ne tikai līdzvērtīgas iespējas pašvaldību autonomo funkciju realizācijai, bet arī pārdomāti pārdalot līdzekļus nodrošina pašvaldību ieinteresētību nevis dotāciju saņemšanā, bet gan pašvaldības administratīvās teritorijas attīstībā. Saskaņā ar spēkā esošo likumu, visas pašvaldības tiek novērtētas pēc vienotiem principiem. Minētais nodrošina, ka 2017.gadā rēķinot uz vienu iedzīvotāju, pašvaldībām to funkciju veikšanai pēc pašvaldību finanšu izlīdzināšanas tiks nodrošināts ieņēmumu pieaugums.

**5. Nozaru ministriju jautājumi**

**Izglītības un zinātnes ministrijas jomā:**

**Latvijas Pašvaldību savienības viedoklis:**

Līdz 2017.gada 1.martam izstrādāt vienotu profesionālās izglītības iestāžu programmu finansējuma modeli neatkarīgi no profesionālās izglītības iestādes dibinātāja.

Lai nodrošinātu taisnīgu attieksmi pret profesionālās izglītības iestāžu audzēkņiem neatkarīgi no profesionālās izglītības iestādes dibinātāja, sākot jau ar 2016.gada 1.septembri profesionālās izglītības iestāžu audzēkņiem mācību stipendijas finansēt no valsts budžeta.

**Ministru kabineta viedoklis:**

Līdz 2017.gada 1.martam izstrādāt profesionālās izglītības iestāžu programmu finansējuma modeli neatkarīgi no profesionālās izglītības iestādes dibinātāja.

**Latvijas Pašvaldību savienības viedoklis:**

Līdz 2016. gada 1. novembrim izstrādāt “Sociālā spilvena” programmu pedagogiem, kuri būs zaudējuši darbu vai kuri pieņems lēmumu aiziet no darba jauno pedagogu darba samaksas noteikumu spēkā stāšanās rezultātā.

Paredzēt finansējumu valsts budžeta mērķdotācijas veidā pedagogu atlaišanas pabalstu izmaksai pedagogiem, kuri no 2016.gada 1.septembra būs zaudējuši darbu vai kuri pieņems lēmumu aiziet no darba jauno pedagogu darba samaksas noteikumu spēkā stāšanās rezultātā.

**Ministru kabineta viedoklis:**

Saskaņā ar Valdības rīcības plānu Izglītības un zinātnes ministrijai sadarbībā ar Labklājības ministriju izstrādāt risinājumus to skolu, kuras varētu skart likvidācija vai reorganizācija, pedagogu atbalstam darba zaudēšanas gadījumos vecumā no 60 līdz 63 gadiem.

**Iekšlietu ministrijas jomā:**

**Latvijas Pašvaldību savienības viedoklis:**

Iekšlietu ministrijai līdz 2017.gada 1.maijam iesniegt Ministru kabinetā normatīvo aktu projektus, kas novērsīs iespēju deklarēt dzīvesvietu adresēs, kurās persona faktiski nedzīvo vai kurās dzīvot viņai nav tiesiskā pamata, kā arī novērsīs iespēju ilgstoši nemainīt deklarēto / norādīto / reģistrēto adresi, ja persona tajā vairs nedzīvo, vai ja dzīvošanai konkrētajā adresē ir zudis tiesiskais pamats.

Izveidot viegli lietojamu (uz VID EDS vai Nekustamā īpašuma valsts kadastra informācijas sistēmas vai citas valsts informācijas sistēmas, kas ir viegli automatizējama, bāzes) elektronisku īres reģistru ar strukturētiem datu laukiem, kas tālāk tiek automatizēti savietoti gan ar Iedzīvotāju reģistrā fiksētajām personu deklarētajām / norādītajām / reģistrētajām adresēm (nodrošinot Iedzīvotāju reģistrā fiksēto adrešu aktualizāciju atbilstoši īres reģistram), gan ar VID nodokļu administrēšanas datu bāzi, kā arī nodoti pašvaldībām.

Iepriekš minētajām izmaiņām pēc būtības ir jāminimizē iespēja izvairīties no iedzīvotāju ienākuma nodokļa nomaksas, kā arī jānodrošina, ka konkrētā pašvaldībā faktiski dzīvojošajām personām Iedzīvotāju reģistrā fiksētā adrese ir konkrētajā pašvaldībā, novēršot iespējas optimizēt gan nekustamā īpašuma nodokli, gan no pašvaldībām saņemamos pakalpojumus ar deklarētās dzīvesvietas maiņu, nemainot faktisko dzīvesvietu.

**Ministru kabineta viedoklis:**

Likumprojekts “Grozījumi Dzīvesvietas deklarēšanas likumā” (turpmāk – likumprojekts) ir iesniegts Saeimā. Likumprojekts paredz veikt apjomīgas izmaiņas dzīvesvietas deklarēšanas procedūrā, tajā skaitā, ierobežojot iespēju personai deklarēt dzīvesvietu Nekustamā īpašuma valsts kadastra informācijas sistēmā reģistrētā nedzīvojamā ēkā vai telpu grupā vai Nekustamā īpašuma valsts kadastra informācijas sistēmā nereģistrētā dzīvojamā un nedzīvojamā ēkā un dzīvojamo un nedzīvojamo telpu grupā.

2016.gada 1.jūlijā stājās spēkā grozījumi Ministru kabineta 2009.gada 20.oktobra noteikumos Nr.1194 “Noteikumi par dzīvesvietas deklarēšanas kārtību”, tādējādi tika precizēta dzīvesvietas deklarēšanas veidlapa, papildinot to ar personas rakstveida apliecinājumu tam, ka persona dzīvo deklarētajā dzīvesvietā. Līdz ar to ir novērsta iespēja personai tiesiski deklarēt dzīvesvietu adresē, kur tā nedzīvo.

Norādām, ka Ekonomikas ministrija ar 2016.gada 15.februāra rīkojumu Nr.40 “Par darba grupas izveidi ar mērķi nodrošināt īres tiesiskā regulējuma izstrādi” ir izveidojusi darba grupu, kurā piedalās arī Latvijas Pašvaldību savienības pārstāvis.

**Labklājības ministrijas jomā:**

**Puses vienojas:**

Specifiskā atbalsta mērķa 9.3.1. “Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā” sasniegto rezultātu uzturēšana par personām, kuras no valsts finansētām ilgstošas sociālās aprūpes institūcijām pāries uz dzīvi sabiedrībā, tiks nodrošināta no valsts budžeta līdzekļiem.

Atbilstoši, Labklājības ministrija ir iesniegusi Saeimā uz 3.lasījumu priekšlikumu grozījumiem Sociālo pakalpojumu un sociālās palīdzības likumā (turpmāk - likums), kas paredz valsts budžeta finansējuma piešķiršanu pašvaldībām nepieciešamo sabiedrībā balstītu sociālo pakalpojumu nodrošināšanai, tai skaitā arī 9.3.1.1.pasākuma “Pakalpojumu infrastruktūras attīstība deinstitucionalizācijas plānu īstenošanai” sasniegto rezultātu uzturēšanai, tām personām, kuras no valsts finansētām ilgstošas sociālās aprūpes institūcijām pāries uz dzīvi sabiedrībā.

Labklājības ministrijai, pamatojoties uz likumā noteikto deleģējumu, līdz 2017.gada 30.jūnijam iesniegt Valsts kancelejā Ministru kabineta noteikumus, kas paredz valsts budžeta finansējuma piešķiršanu pašvaldībām pēc 9.2.2.1.pasākuma “Deinstitucionalizācija” projektu kompensācijas termiņa beigām.

Deinstitucionalizācijas plānos drīkst iekļaut tikai ar attiecīgajām pašvaldībām saskaņotu tās infrastruktūras izveidei reāli nepieciešamo finansējuma apmēru, finansējuma avotus un sasniedzamo rādītāju vērtības.

Deinstitucionalizācijas plānos iekļauj izmaksu ziņā visefektīvākos un pašvaldību vajadzībām atbilstošākos sabiedrībā balstītu sociālo pakalpojumu infrastruktūras attīstības risinājumus un ievēro katram plānošanas reģionam kopējo plānoto ERAF finansējumu. Pamatojoties uz minēto, Labklājības ministrijai līdz 2016.gada 31.decembrim iesniegt Valsts kancelejā kā Ministra kabineta lietu atbilstošus grozījumus Ministru kabineta noteikumos Nr.313 “Darbības programmas „Izaugsme un nodarbinātība” 9.2.2. specifiskā atbalsta mērķa „Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.1. pasākuma „Deinstitucionalizācija” īstenošanas noteikumi”

**Latvijas Pašvaldību savienības viedoklis:**

Ministru kabineta 2009.gada 26.maija noteikumi Nr.484 “Noteikumi par valsts mērķdotāciju apmēru un nosacījumiem sociālo darbinieku amatalgu paaugstināšanai” nosaka valsts budžeta mērķdotāciju profesionāla sociālā darba ieviešanai un attīstībai pašvaldībās, atbalsta apmēru un nosacījumus tā saņemšanai.

2009.gadā budžeta konsolidācijas rezultātā tika pieņemts lēmums uz laiku līdz 2012.gada 31.decembrim atbalsta programmu slēgt. Valsts atbalsta atjaunošana ir tikusi pārcelta jau divas reizes un šobrīd – uz 2017. gadu.

Pašvaldībās trūkst sociālo darbinieku un viņu vidējais atalgojums vērtējams kā zems. 2015.gadā pašvaldību sociālajos dienestos bija 357 sociālie darbinieki, kuri specializējušies darbam ar ģimenēm un bērniem. Šie darbinieki strādā ar jaunajām ģimenēm, nepilngadīgām māmiņām, risina bezdarba problēmas, alkoholisma un vardarbības problēmas ģimenē, strādā ar personām ar atkarībām, risina iztikas līdzekļu u.c. resursu trūkumu, mājokļa un kredīta problēmas u.c. Darba pienākumi no profesionāļa prasa lielu psiholoģisko spriedzi un izturību, kā arī plašu zināšanu un prasmju loku.

No 2017.gada 1.janvāra atjaunot valsts budžeta mērķdotāciju pašvaldību sociālajiem darbiniekiem, kuri strādā ar ģimenēm un bērniem, kas ļautu nodrošināt šiem darbiniekiem konkurētspējīgāku atalgojumu.

 **Ministru kabineta viedoklis:**

 Lai nodrošinātu sociālā darba attīstību un sniegtu pašvaldībām nepieciešamo atbalstu ilgtspējīgas sociālā darba nozares veidošanai, tiek īstenots Eiropas Sociālā fonda projekts “Profesionāla sociālā darba attīstība pašvaldībās”.

Labklājības ministrijai sagatavot priekšlikumus grozījumiem Ministru kabineta 2009.gada 26.maija noteikumos Nr.484 “Noteikumi par valsts mērķdotāciju apmēru un nosacījumiem sociālo darbinieku amatalgu paaugstināšanai”.

**Satiksmes ministrijas jomā:**

**Puses vienojas:**

Paredzēt valsts budžeta finansējumu valsts autoceļu fonda programmai 207 906 964 *euro,* t.sk. pašvaldību autoceļiem un ielām 48 686 999 *euro,* kas ir 27,7% no valsts autoceļu fonda līdzekļiem, neskaitot prognozētos ieņēmumus no autoceļu lietošanas nodevas.

**Finanšu ministrijas jomā:**

**Puses vienojas**:

Pilnveidojot nekustamā īpašuma nodokļa (turpmāk – NĪN) politiku attiecībā uz dzīvojamiem objektiem, meklēt risinājumus, kas nodrošinātu samērīgu NĪN sloga pieaugumu, ņemot vērā NĪN bāzes – kadastrālo vērtību – straujo pieaugumu un ņemot vērā pašvaldību nepieciešamību nodrošināt budžeta ieņēmumus. Risinājumiem jābūt salīdzinoši vienkārši administrējamiem, vienlaikus saglabājot pašvaldību tiesības un iespējas noteikt savai teritorijai piemērotāko NĪN regulējumu.

 Uzsākt darbu pie likumā “Par nekustamo īpašuma nodokli” noteikto atvieglojumu pārskatīšanas, izvērtējot ar nodokli neapliekamo objektu neaplikšanas pamatojumu.

**Puses vienojas:**

Atbilstoši Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) pārejas noteikumos dotajam uzdevumam, Ministru kabinetam līdz 2017.gada 31.decembrim jāiesniedz Saeimai likumprojekts par valsts un pašvaldību institūciju atlīdzības sistēmas pilnveidošanu. Līdz ar to tiks turpinās darbs pie tā, lai kopumā padarītu atlīdzības sistēmu konkurētspējīgu un motivējošu.

Saeima 2016.gada 15.septembra sēdē atbalstīja likumprojektu grozījumus Atlīdzības likumā, kurš nosaka jaunu motivācijas sistēmu papildinošu instrumentu, kuru var piemērot arī pašvaldībās un pašvaldību iestādēs - iespēju noteikt speciālo piemaksu (amatpersonām) darbiniekiem par iestādei būtisku funkciju vai stratēģiski svarīgu mērķu īstenošanu.

**Vides aizsardzības un reģionālās attīstības ministrijas jomā:**

**Latvijas Pašvaldību savienības viedoklis:**

Nodrošināt valsts līdzdalību ar valsts budžeta līdzekļiem Pierīgas reģiona pirmsskolas izglītības iestāžu un vispārizglītojošo izglītības iestāžu infrastruktūras nepietiekamības risināšanā.

**Ministru kabineta viedoklis:**

Darbības programmas “Izaugsme un nodarbinātība” 4.2.2.specifiskā atbalsta mērķa „Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās” projektu ideju konceptu priekšatlases un projektu atlases kvalitātes kritēriji paredz, ka papildus punkti tiek piešķirti, ja projekta ietvaros plānots īstenot energoefektivitātes pasākumus pirmskolas izglītības iestādē, kurā plānots palielināt izglītojamo vietu skaitu. Tādējādi tiks sniegts papildu atbalsts pirmsskolas izglītības iestādēm tajās pašvaldībās, kur pastāv pirmsskolas izglītības iestāžu pieejamības problēma.

Saskaņā ar Ministru kabineta 2016.gada 24.maija noteikumiem Nr.323 “Darbības programmas "Izaugsme un nodarbinātība" 8.1.2. specifiskā atbalsta mērķa "Uzlabot vispārējās izglītības iestāžu mācību vidi" īstenošanas noteikumi” Pierīgas pašvaldībām ir iespēja saņemt Eiropas Savienības finansējumu izglītības infrastruktūras attīstībai.

Valsts nodrošina pašvaldībām iespējas aizņemties izglītības funkcijas nodrošināšanai nepieciešamās infrastruktūras izveidei.

|  |  |  |
| --- | --- | --- |
| Ministru prezidents | Latvijas Pašvaldību savienības |  |
|  | priekšsēdis |  |
|  |  |  |
| M.Kučinskis | A.Jaunsleinis |  |

Iesniedzēja finanšu ministre D.Reizniece-Ozola

28.09.2015. 9:50

3157

Inese Runkovska

Pašvaldību finansiālās darbības uzraudzības un finansēšanas departamenta

Pašvaldību finansēšanas nodaļas vadītāja

tālr. 67095604, inese.runkovska@fm.gov.lv